**1. ΤΑΥΤΟΤΗΤΑ ΣΧΕΔΙΟΥ ΜΑΘΗΜΑΤΟΣ**

**Τίτλος Μαθήματος**: Διαδίκτυο, Ιστορία του Διαδικτύου, Υπηρεσίες Διαδικτύου

**Βαθμίδα – Τάξη:** Α΄ Τάξη Γυμνασίου

**Εμπλεκόμενες γνωστικές περιοχές:** Το σχέδιο μαθήματος απευθύνεται σε μαθητές/τριες της Α΄ τάξης του Γυμνασίου και καλύπτει μέρος της ύλης του Πρόσθετου Ψηφιακού Εγχειριδίου Πληροφορικής Γυμνασίου Ενότητα 5 «Γνωρίζω το Διαδίκτυο και επικοινωνώ» και του Βιβλίου «Πληροφορική Α΄, Β΄, Γ΄, Γυμνασίου» και συγκεκριμένα τις παραγράφους 11.1 – 11.3 του κεφαλαίου 11 (Α’ Τάξη): «Γνωριμία με το Διαδίκτυο και τις υπηρεσίες του».

Γίνεται εισαγωγή των μαθητών/τριών σε έννοιες όπως Διαδίκτυο, Διαδίκτυο των Πραγμάτων, Παγκόσμιος Ιστός, Ηλεκτρονικό Ταχυδρομείο, Μεταφορά Αρχείων, Συνομιλίες, Τηλεδιάσκεψη, Απομακρυσμένη Διαχείριση.

**Χρονική Διάρκεια:** 2 ώρες

**2. ΣΚΕΠΤΙΚΟ ΣΧΕΔΙΟΥ ΜΑΘΗΜΑΤΟΣ – ΕΠΙΣΤΗΜΟΝΙΚΟ/ ΓΝΩΣΤΙΚΟ ΠΕΡΙΕΧΟΜΕΝΟ**

Πολλές φορές οι μαθητές/τριες έχουν λανθασμένες αναπαραστάσεις για το Διαδίκτυο. Δεν κατανοούν ότι πρόκειται για ένα παγκόσμιο Δίκτυο Υπολογιστών και το συγχέουν με την υπηρεσία του Παγκόσμιου Ιστού ή με το λογισμικό πλοήγησης που υπάρχει στον υπολογιστή τους. Με το παρόν σχέδιο μαθήματος οι μαθητές/τριες εισάγονται στις έννοιες του Διαδικτύου και των βασικών υπηρεσιών του μέσα από τις προτεινόμενες δραστηριότητες, τις εικονικές αναπαραστάσεις και τη διερεύνηση των εννοιών με στόχο την κατανόηση των προαναφερθέντων εννοιών και την αποσαφήνισή τους.

**3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Χωρίς προαπαιτούμενες γνώσεις.

Δεξιότητες χρήσης λογισμικού επεξεργασίας κειμένου ή παρουσιάσεων.

**4. ΣΚΟΠΟΣ ΣΕΝΑΡΙΟΥ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

***Σκοπός σχεδίου μαθήματος:***

Να γίνει εισαγωγή των μαθητών/τριών στην έννοια του Διαδικτύου, τη δομή και τον τρόπο λειτουργίας του.

Να γνωρίσουν οι μαθητές/τριες την ιστορία του Διαδικτύου και πώς αυτό εξελίσσεται και ποιες είναι οι βασικές υπηρεσίες του.

**Προσδοκώμενα Μαθησιακά Αποτελέσματα:**

Ο/η μαθητής/-τρια να:

* αναγνωρίζει το Διαδίκτυο ως μέσο επικοινωνίας, συνεργασίας, ενημέρωσης, ψυχαγωγίας και πολιτισμού
* αναγνωρίζει και να αναφέρει τις βασικές υπηρεσίες του Διαδικτύου
* χρησιμοποιεί τις κύριες λειτουργίες ενός λογισμικού πλοήγησης στον Παγκόσμιο Ιστό (διαχείριση αγαπημένων, διαχείριση προβολών, εκτύπωσης, λήψεων)
* επιλέγει ιστότοπους και να πλοηγείται σε αυτούς με στόχο την αναζήτηση πληροφοριών
* διακρίνει διάφορες κατηγορίες ιστότοπων (.gr, .com, .gov, .edu κ.λπ.).

**5 ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος υλοποιείται στο Σχολικό εργαστήριο Πληροφορικής και Επικοινωνιών Ηλεκτρονικών Υπολογιστών (Σ.Ε.Π.Ε.Η.Υ.). Διαρκεί 2 διδακτικές ώρες. Οι μαθητές/τριες εργάζονται σε ομάδες των δύο ή τριών ατόμων. Την πρώτη ώρα, οι μαθητές/τριες, καθοδηγούμενοι από τον/την εκπαιδευτικό, κάνουν χρήση του κατάλληλου διαδραστικού εκπαιδευτικού υλικού (Διαδραστικές Παρουσιάσεις) εναλλάξ στον διαδραστικό πίνακα. Στη συνέχεια, ετοιμάζουν μία σύντομη παρουσίαση για μία από τις έννοιες του σχεδίου μαθήματος. Τη δεύτερη ώρα, αρχικά, παρουσιάζονται στον διαδραστικό πίνακα κάποιες από τις εργασίες των μαθητών/τριών. Ακολουθεί η παρουσίαση συμπληρωματικού διαδραστικού εκπαιδευτικού υλικού στον διαδραστικό πίνακα με την υποστήριξη του/της εκπαιδευτικού, με στόχο την αξιολόγηση της γνώσης που κατακτήθηκε από τους/τις μαθητές/τριες. Η χρήση του διαδραστικού πίνακα και των δυνατοτήτων του από τον/την εκπαιδευτικό ή από κάποιο/κάποια μαθητή/τρια συνεισφέρει σε διαφορετικές φάσεις της πραγματοποίησης των δραστηριοτήτων του σχεδίου μαθήματος.

**6. ΔΙΔΑΚΤΙΚΗ ΠΡΟΣΕΓΓΙΣΗ**

Η διδακτική μεθοδολογία βασίζεται στη θεωρία του εποικοδομισμού και στην ομαδοσυνεργατική μάθηση (δραστηριότητες και ασκήσεις σε ομάδες). Οι μαθητές/τριες έχουν στη διάθεσή τους κατάλληλο διαδραστικό υλικό με το οποίο αλληλεπιδρούν στον διαδραστικό πίνακα αξιοποιώντας τις δυνατότητές του. Δημιουργείται έτσι ένα πιο ελκυστικό περιβάλλον μάθησης, που κεντρίζει το ενδιαφέρον των μαθητών/τριων, αφού η ενσωμάτωση πολυμέσων, όπως βίντεο, ήχοι, εικόνες, διαγράμματα βοηθούν στην παρουσίαση της πληροφορίας με τρόπους που καλύπτουν διαφορετικά μαθησιακά στυλ (οπτικό, ακουστικό, κιναισθητικό). Επίσης, ενθαρρύνεται η συνεργασία μέσα στην τάξη, καθώς μαθητές/τριες και εκπαιδευτικοί μπορούν να εργάζονται ταυτόχρονα στον διαδραστικό πίνακα ενισχύοντας τη συλλογικότητα και την ενεργητική μάθηση. Ακόμη, επειδή ο διαδραστικός πίνακας δίνει τη δυνατότητα αποθήκευσης των σημειώσεων, των σχολίων και των σχεδίων που γίνονται πάνω στο εκπαιδευτικό υλικό, διευκολύνεται η ανασκόπηση και η μελέτη του εκπαιδευτικού υλικού από τους/τις μαθητές/τριες.

Ο/Η εκπαιδευτικός έχει καθοδηγητικό ρόλο και εμψυχώνει τους/τις μαθητές/τριες να μάθουν με τον δικό τους ρυθμό και βάσει των δικών τους επιλογών. Η διαμορφωτική αξιολόγηση πραγματοποιείται κατά την υλοποίηση των δραστηριοτήτων και των ασκήσεων και μέσω διαδραστικών ερωτήσεων κλειστού τύπου οι οποίες παρέχουν την κατάλληλη ανάδραση.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

**1η Διδακτική ώρα**

1η Φάση: Διαδίκτυο - Ιστορία του Διαδικτύου (Χρονική Διάρκεια: 10 λεπτά)

Εισαγωγή στην έννοια του Διαδικτύου της Ιστορίας και της εξέλιξής του μέσω Διαδραστικής Παρουσίασης και Αυτοαξιολόγησης των μαθητών/τριών μέσω ερωτήσεων Σωστού – Λάθους. (Διαδίκτυο)

2η Φάση: Υπηρεσίες Διαδικτύου (Χρονική Διάρκεια: 10 λεπτά)

Γνωριμία με τις υπηρεσίες του Διαδικτύου μέσω Διαδραστικής Παρουσίασης και Αυτοαξιολόγησης των μαθητών/τριών μέσω ερωτήσεων Σωστού – Λάθους. (Υπηρεσίες Διαδικτύου)

3η Φάση: Δημιουργία Παρουσίασης (Χρονική Διάρκεια: 20 λεπτά)

Διάδραση με επιπλέον εκπαιδευτικό υλικό σχετικό (Η ιστορία του Διαδικτύου και Βασικές Υπηρεσίες του Διαδικτύου) με τις παραπάνω έννοιες και δημιουργία μιας σύντομης παρουσίασης για μία από τις έννοιες που ήρθαν σε επαφή οι μαθητές/τριες.

**2η Διδακτική ώρα**

1η Φάση (Χρονική Διάρκεια: 20 λεπτά)

Ομάδες μαθητών/τριών παρουσιάζουν τις εργασίες τους σχετικά με την έννοια που επέλεξαν.

2η Φάση (Χρονική Διάρκεια: 20 λεπτά)

Οι μαθητές/τριες αξιολογούν τις γνώσεις τους λύνοντας ένα διαδραστικό Σταυρόλεξο σχετικό με τις έννοιες που έχουν διαπραγματευτεί και απαντώντας σε ερωτήσεις κλειστού τύπου. Τόσο το σταυρόλεξο όσο και οι ερωτήσεις παρουσιάζονται από εναλλασσόμενες ομάδες μαθητών υπό την καθοδήγηση και εποπτεία του/της εκπαιδευτικού στον διαδραστικό πίνακα.

#### **9 . ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

Πληροφορική Α΄, Β΄, Γ΄, Γυμνασίου, Ινστιτούτο Τεχνολογίας Υπολογιστών και Εκδόσεων Διόφαντος, ISBN 0100000012100647

Πρόσθετο Ψηφιακό Εγχειρίδιο Πληροφορικής Γυμνασίου, ΙΕΠ,

https://iep.edu.gr/el/gymnasio/pliroforiki

https://photodentro.edu.gr/v/item/ds/8521/3336

<https://photodentro.edu.gr/v/item/ds/8521/4753>

http://photodentro.edu.gr/aggregator/lo/photodentro-lor-8521-993